[pic] | COMISIA COMUNITĂŢILOR EUROPENE |

Bruxelles, 12.7.2007

COM(2007) 415 final

Propunere de

DECIZIE A PARLAMENTULUI EUROPEAN ŞI A CONSILIULUI

privind mobilizarea Fondului european pentru adaptare la globalizare

(prezentată de către Comisie)

EXPUNERE DE MOTIVE

Acordul interinstituţional din 17 mai 2006[1] permite mobilizarea Fondului european pentru adaptare la globalizare (FEG) prin intermediul unui mecanism flexibil, în limita unui plafon anual de 500 milioane de euro, în cadrul rubricilor bugetare corespunzătoare din cadrul perspectivei financiare. Regulile de eligibilitate aplicabile contribuţiilor din acest fond sunt prevăzute în Regulamentul (CE) nr. 1927/2006[2] al Parlamentului European şi al Consiliului.

Serviciile Comisiei au examinat în detaliu cele două solicitări depuse de Franţa în conformitate cu Regulamentul (CE) 1927/2006, în special cu articolele 2, 3, 4, 5 şi 6.

Cele mai importante elemente ale evaluării sunt rezumate după cum urmează:

Cazul EGF/2007/01/FR/Peugeot SA

1. Autorităţile franceze au prezentat Comisiei solicitarea la data de 9 martie 2007. Solicitarea respectivă s-a bazat pe criteriile specifice de intervenţie prevăzute la articolul 2 litera (a) din Regulamentul (CE) nr. 1927/2006 şi a fost prezentată în termenul stabilit de 10 săptămâni, menţionat la articolul 5 din regulamentul respectiv.

2. Solicitarea demonstrează, pe perioada de referinţă de patru luni (1 septembrie 2006 – 31 decembrie 2006), un total de 1 345 de concedieri notificate, în 18 întreprinderi diferite, care operează în 38 de situri de producţie în unsprezece regiuni franceze, în sectorul care furnizează piese de schimb pentru automobile către Peugeot SA (PSA). Cu toate acestea, solicitarea propune acordarea de asistenţă cofinanţată de FEG doar unui număr de 267 de muncitori concediaţi de către unul dintre aceşti furnizori, adică de către Ateliers de Thomé Génot din Nouzonville (Departamentul Ardennes), care a intrat în lichidare şi nu mai este în măsură să ofere o asistenţă eficace muncitorilor săi.

3. Analiza legăturii dintre concedieri şi modificările structurale majore din tiparele comerţului mondial se bazează pe următoarele informaţii. În cursul perioadei cuprinse între 2001-2005, producţia anuală de automobile a crescut, la scară mondială, cu 14%, de la 58,3 milioane la 66,5 milioane de unităţi, în timp ce creşterea producţiei în UE a fost doar de 5%. În ceea ce priveşte acţiunile pieţei mondiale de automobile, cotele de piaţă din Asia au crescut cu 8 puncte, de la 30,7% în 2001 la 38,8% în 2005, cele ale continentului american au scăzut cu 1,7 puncte, de la 30,7% în 2001 la 29,0% în 2005, iar cele ale EU 27 au scăzut cu 3,7 puncte, de la 33,7% în 2001 la 29,9% în 2005. În acelaşi timp, competitivitatea fabricanţilor coreeni şi japonezi a crescut pe piaţa europeană. Numărul automobilelor fabricate în Japonia şi Coreea şi importate în UE a crescut cu 27% în perioada 2001-2005. Aceste creşteri ale importurilor au concurat, în principal, cu producţia de automobile de dimensiuni mai mici din UE.

4. Creşterea importurilor în UE este confirmată de către datele statistice de care dispune Comisia. În 2002, importurile în UE de automobile fabricate în afara UE au reprezentat 9,3% din vânzările de automobile în UE. În 2006, această cotă a ajuns la 13,9%. Acest fenomen se confirmă pentru segmentul inferior al pieţii, în care cota importurilor în UE de automobile fabricate în afara UE, din totalul vânzărilor de automobile, a fost de 5,2% în 2002 şi de 9,2% în 2006 .

Cu toate că noile înmatriculări din segmentele inferioare ale pieţei au cunoscut o scădere uşoară în perioada 2002-2006, noile înmatriculări ale automobilelor importate în aceste segmente au crescut cu aproximativ 70%.

5. Dat fiind că producţia de automobile a PSA este, într-o mare măsură, concentrată pe aceste segmente inferioare, Franţa afirmă că aceste modificări în tiparele comerţului mondial au afectat fabricantul respectiv şi au dus la o gravă perturbare economică. Efectul creşterii importurilor de automobile mici, în special din Asia, şi competitivitatea sporită pe piaţa mondială au contribuit, într-o anumită măsură, la reducerea volumului producţiei (numărul total de automobile şi de vehicule utilitare uşoare produse) cu 14,3% în 2006, în Franţa. Aceasta nu a avut drept rezultat concedieri masive la PSA dar a dus la dispariţia mai multor mii de locuri de muncă care erau ocupate, până la momentul respectiv, de muncitori temporari sau contractuali. Cu toate acestea, la firmele care furnizează componente către PSA, reducerea activităţilor şi presiunea exercitată asupra preţurilor componentelor au dus la multe concedieri, ceea ce motivează prezenta solicitare.

6. În ceea ce priveşte îndeplinirea criteriilor stabilite la articolul 6 din Regulamentul (CE) nr. 1927/2006, Franţa a confirmat, inter alia, că, contribuţia financiară din partea FEG nu înlocuieşte măsurile care ţin de responsabilitatea întreprinderilor în temeiul legislaţiei naţionale sau convenţiilor colective. Franţa a indicat că, în cazul în care o întreprindere intră în lichidare judiciară, astfel cum este cazul pentru Ateliers de Thomé Génot , întreprinderea nu mai face obiectul obligaţiei de a pune în aplicare măsuri de reclasare („mesures de reclassement”). În Franţa, autorităţile naţionale şi locale nu au nici o obligaţie legală sau convenţională de a interveni în ceea ce priveşte costurile măsurilor de reclasare. Autorităţile franceze estimează că intervenţia statului în favoarea muncitorilor concediaţi de către o întreprindere intrată în lichidare judiciară pare inevitabilă. Asistenţa oferită de FEG completează eforturile financiare pe care le face Franţa. Franţa a confirmat faptul că acţiunile plănuite oferă sprijin muncitorilor individuali şi nu sunt folosite pentru restructurarea întreprinderilor sau a sectoarelor. Franţa a confirmat faptul că acţiunile finanţate de FEG nu vor beneficia de asistenţă din partea altor instrumente financiare comunitare.

În concluzie, pentru motivele enumerate mai sus, se propune aprobarea solicitării EGF/2007/01/FR/PSA depusă de Franţa privind concedierile intervenite la furnizorii grupului Peugeot SA. Au fost furnizate dovezi care atestă că aceste concedieri sunt rezultatul unor schimbări structurale majore în tiparele comerţului mondial, care au dus la o gravă perturbare economică, ceea ce, în cazul furnizorului Ateliers de Thomé Génot , întreprinderea pentru ai cărei muncitori este solicitată această asistenţă, are consecinţe negative asupra economiei locale. Un ansamblu coordonat de servicii personalizate eligibile a fost propus pentru suma de 5 116 500 EUR, din care contribuţia solicitată de la FEG este de 2 558 250 EUR.

Cazul EGF/2007/02/FR/Renault SA

1. Autorităţile franceze au prezentat Comisiei solicitarea la data de 23 martie 2007. Solicitarea respectivă s-a bazat pe criteriile specifice de intervenţie prevăzute la articolul 2 punctul (a) din Regulamentul (CE) nr. 1927/2006 şi a fost prezentată în termenul stabilit de 10 săptămâni, menţionat la articolul 5 din regulamentul respectiv.

2. Conform informaţiilor oferite de către autorităţile franceze, au avut loc 1 057 de concedieri printre 10 furnizori diferiţi ai Renault SA, pe parcursul a patru luni, în perioada 1.12.2006-31.3.2007. Sprijinul FEG este solicitat doar pentru 628 muncitori din cadrul Cadence Innovation , cu situri de producţie în Burhaupt-le-Haut (Alsacia), Vernon (Haute Normandie), Noeux-les-Mines (Nord-Pas-de-Calais) şi Pouancé (Pays de la Loire). Această întreprindere a intrat în lichidare judiciară prin hotărâre judecătorească şi nu mai este în măsură să ofere o asistenţă eficace muncitorilor săi.

3. Analiza legăturii dintre concedieri şi modificările structurale majore din tiparele comerţului mondial se bazează pe următoarele informaţii. În cursul perioadei cuprinse între 2001-2005, producţia anuală de automobile a crescut, la scară mondială, cu 14%, de la 58,3 milioane la 66,5 milioane de unităţi, în timp ce creşterea producţiei în UE a fost doar de 5%. În ceea ce priveşte acţiunile pieţei mondiale de automobile, cotele de piaţă din Asia au crescut cu 8 puncte, de la 30,7% în 2001 la 38,8% în 2005, cele ale continentului american au scăzut cu 1,7 puncte de la 30,7% în 2001 la 29,0% în 2005, iar cele ale EU 27 au scăzut cu 3,7 puncte, de la 33,7% în 2001 la 29,9% în 2005. În acelaşi timp, competitivitatea fabricanţilor coreeni şi japonezi a crescut pe piaţa europeană. Numărul automobilelor fabricate în Japonia şi Coreea şi importate în UE a crescut cu 27% în perioada 2001-2005. Aceste creşteri ale importurilor au concurat, în principal, cu producţia de automobile de dimensiuni mai mici din UE.

4. Creşterea importurilor în UE este confirmată de către datele statistice de care dispune Comisia. În 2002, importurile în UE de automobile fabricate în afara UE au reprezentat 9,3% din vânzările de automobile în UE. În 2006, această cotă a ajuns la 13,9%. Acest fenomen se confirmă pentru segmentul inferior al pieţii, în care cota importurilor în UE de automobile fabricate în afara UE, din totalul vânzărilor de automobile, a fost de 5,2% în 2002 şi de 9,2% în 2006 .

Cu toate că noile înmatriculări din segmentele inferioare ale pieţei au cunoscut o scădere uşoară în perioada 2002-2006, noile înmatriculări ale automobilelor importate ale acestor segmente au crescut cu aproximativ 70%.

5. Dat fiind că producţia de automobile a RSA este, într-o mare măsură, concentrată pe aceste segmente inferioare, Franţa afirmă că aceste modificări în tiparele comerţului mondial au afectat fabricantul respectiv şi au dus la o gravă perturbare economică. Efectul creşterii importurilor de automobile mici, în special din Asia, şi competitivitatea sporită pe piaţa mondială au contribuit, într-o anumită măsură, la reducerea volumului producţiei (numărul de automobile particulare produse) cu 3,8 % în 2005 şi cu 14,7% în 2006, în Franţa. Aceasta nu a avut drept rezultat concedieri masive la RSA dar a dus la dispariţia mai multor mii de locuri de muncă care erau ocupate, până la momentul respectiv, de muncitori temporari sau contractuali. Cu toate acestea, la firmele care furnizează componente către RSA, reducerea activităţilor şi presiunea exercitată asupra preţurilor componentelor au dus la multe concedieri, ceea ce motivează prezenta solicitare.

6. În ceea ce priveşte îndeplinirea criteriilor stabilite la articolul 6 din Regulamentul (CE) nr. 1927/2006, Franţa a confirmat, inter alia, că, contribuţia financiară din partea FEG nu înlocuieşte măsurile care ţin de responsabilitatea întreprinderilor în temeiul legislaţiei naţionale sau convenţiilor colective. În cazul specific al „Cadence Innovation”, care a intrat în lichidare judiciară prin hotărâre judecătorească, Franţa a indicat că, în asemenea caz, întreprinderea nu mai face obiectul obligaţiei de a pune în aplicare măsuri de reclasare („mesures de reclassement”). În Franţa, autorităţile naţionale şi locale nu au nici o obligaţie legală sau convenţională de a interveni în ceea ce priveşte costurile măsurilor de reclasare. Autorităţile franceze estimează că intervenţia statului în favoarea muncitorilor concediaţi de către o întreprindere intrată în lichidare judiciară pare inevitabilă. Asistenţa oferită de FEG completează eforturile financiare pe care le face Franţa. Franţa a confirmat faptul că acţiunile plănuite oferă sprijin muncitorilor individuali şi nu sunt folosite pentru restructurarea întreprinderilor sau a sectoarelor. Franţa a confirmat faptul că acţiunile finanţate de FEG nu vor beneficia de asistenţă din partea altor instrumente financiare comunitare.

În concluzie, pentru motivele enumerate mai sus, se propune aprobarea solicitării EGF/2007/02/FR/Renault depusă de Franţa privind concedierile intervenite la furnizorii grupului Renault Société Anonyme (RSA). Au fost furnizate dovezi care atestă că aceste concedieri sunt rezultatul unor schimbări structurale majore în tiparele comerţului mondial, care au dus la o gravă perturbare economică, ceea ce, în cazul furnizorului Cadence Innovation , întreprinderea pentru ai cărei muncitori este solicitată această asistenţă, are consecinţe negative asupra economiei locale. Un ansamblu coordonat de servicii personalizate eligibile a fost propus pentru suma de 2 516 060 EUR, din care contribuţia solicitată de la FEG este de 1 258 030 EUR.

Finanţarea

Cuantumul total al bugetului anual disponibil pentru Fondul european pentru adaptare la globalizare este de 500 milioane de euro. În 2007, nicio parte a resurselor nu a încă fost afectată pentru solicitări anterioare, ceea ce înseamnă că întregul cuantum rămâne disponibil.

Ajutoarele propuse de Comisie în cadrul acestui fond se bazează pe informaţiile furnizate de solicitant.

Pe baza acestor două solicitări de sprijin din partea Fondului, depuse de Franţa, a cărei industrie auto a fost afectată de concedierile efectuate de către furnizorii grupului Peugeot SA (PSA) şi de către furnizorii grupului Renault SA (RSA), inclusiv de două falimente, cuantumul total estimat al ansamblului coordonat de servicii personalizate care trebuie finanţate este următorul:

Servicii personalizate care trebuie finanţate (în EUR) |

Franţa: PSA 01/2007 | 2 558 250 |

Franţa: RSA 02/2007 | 1 258 030 |

Total | 3 816 280 |

După examinarea acestor solicitări[3], şi ţinând cont de cuantumul maxim care poate fi acordat din partea Fondului, stabilită în conformitate cu articolul 10 din Regulamentul (CE) nr. 1927/2006, şi, de asemenea, de marja existentă pentru reacordarea creditelor, Comisia propune mobilizarea Fondului european pentru adaptare la globalizare pentru o sumă totală de 3 816 280 EUR, care să fie acordată la rubrica 1a din cadrul financiar 2007-2013.

Cuantumul pentru sprijin solicitat va lăsa mai mult de 25% din suma maximă anuală afectată pentru Fondul european pentru adaptare la globalizare disponibilă în vederea acoperirii nevoilor din perioada ultimelor patru luni ale anului, astfel cum prevede articolul 12 alineatul (6) din Regulamentul (CE) nr. 1927/2006.

Comisia va prezenta o cerere de transfer în vederea înscrierii în bugetul 2007 a unor credite de angajament şi de plată specifice, astfel cum prevede punctul 28 din Acordul interinstituţional din 17 mai 2006.

Propunere de

DECIZIE A PARLAMENTULUI EUROPEAN ŞI A CONSILIULUI

privind mobilizarea Fondului european pentru adaptare la globalizare

PARLAMENTUL EUROPEAN ŞI CONSILIUL UNIUNII EUROPENE,

având în vedere Tratatul de instituire a Comunităţii Europene,

având în vedere Acordul interinstituţional din 17 mai 2006 între Parlamentul European, Consiliu şi Comisie privind disciplina bugetară şi buna gestiune financiară[4], în special punctul (28),

având în vedere Regulamentul (CE) nr. 1927/2006 al Parlamentului European şi al Consiliului din 20 decembrie 2006 privind crearea Fondului european de ajustare la globalizare[5], în special articolul 12 alineatul (5),

având în vedere propunerea Comisiei[6],

întrucât:

(1) Uniunea Europeană a creat un Fond european pentru adaptare la globalizare (denumit în continuare „Fondul”) în vederea oferirii de sprijin suplimentar muncitorilor concediaţi care suferă de pe urma consecinţelor schimbărilor structurale majore în tiparele comerţului mondial şi pentru a îi ajuta pe aceştia să se reintegreze pe piaţa muncii.

(2) Acordul interinstituţional din 17 mai 2006 permite mobilizarea Fondului în limita unui plafon anual de 500 milioane de euro.

(3) În martie 2007, Franţa a prezentat solicitări de mobilizare a Fondului, pentru cele două cazuri de concedieri care au intervenit în sectorul auto, în special la furnizori ai grupurilor Peugeot SA şi Renault SA. Comisia consideră că cele două solicitări îndeplinesc criteriile de intervenţie şi alte cerinţe prevăzute în Regulamentul (CE) nr. 1927/2006.

(4) În consecinţă, suma propusă de 3 816 280 EUR determinată în conformitate cu articolul 10 din Regulamentul (CE) nr. 1927/2006 ar trebui mobilizată.

DECID:

Articolul 1

În cadrul bugetului general al Uniunii Europene pentru anul financiar 2007, Fondul european pentru adaptare la globalizare este mobilizat pentru a oferi suma de 3 816 280 EUR în credite de angajament şi de plată.

Articolul 2

Prezenta decizie se publică în Jurnalul Oficial al Uniunii Europene .

Adoptată la Bruxelles,

Pentru Parlamentul European Pentru Consiliu

Preşedintele Preşedintele

[1] JO C 139, 14.6.2006, p. 1.

[2] JO L 406, 30.12.2006, p. 1.

[3] Comunicare către Comisie privind solicitarea de mobilizare a Fondului european pentru adaptare la globalizare, prezentată de Franţa în cazul Peugeot (SEC(2007) 882) şi Comunicare către Comisie privind solicitarea de mobilizare a Fondului european pentru adaptare la globalizare, prezentată de Franţa în cazul Renault (SEC(2007) 881), de expunere a analizei, efectuate de către Comisie, a acestor solicitări.

[4] JO C 139, 14.6.2006, p. 1.

[5] JO L 406, 30.12.2006, p. 1.

[6] JO C […], […], p. […].